b'\n_START_ARTICLE_\nIsin\n_START_SECTION_\nZgodovina arheolo\xc5\xa1kih raziskav\n_START_PARAGRAPH_\nPrvo sondiranje v Ishan al-Bahriyatu je opravil britanski asiriolog Stephen Herbert Langdon, ki je leta 1924 raziskoval v Ki\xc5\xa1u. Ve\xc4\x8dino arheolo\xc5\xa1kih raziskav so v enajstih sezonah od leta 1973 do 1989 opravile ekipe nem\xc5\xa1kih arheologov pod vodstvom Barthela Hrouda. Raziskave sta, tako kot na ve\xc4\x8dini drugih ira\xc5\xa1kih arheolo\xc5\xa1kih najdi\xc5\xa1\xc4\x8d, prekinili Zalivska vojna (1990-1991) in Ira\xc5\xa1ka vojna (2003-2011). Ropanja najdi\xc5\xa1\xc4\x8da, ki so se za\xc4\x8dela \xc5\xbee na za\xc4\x8detku nem\xc5\xa1kih raziskav, so po vojnah postala zelo obse\xc5\xbena.\n_START_SECTION_\nGeografija\n_START_PARAGRAPH_\nIsin le\xc5\xbei pribli\xc5\xbeno 32 km ju\xc5\xbeno od Nipurja. Zgrajen je na gri\xc4\x8du s premerom pribli\xc5\xbeno 1,5 km in najve\xc4\x8djo vi\xc5\xa1ino pribli\xc5\xbeno 8 m.\n_START_SECTION_\nZgodovina\n_START_PARAGRAPH_\nIsin je bil naseljen najmanj od zgodnjega dinasti\xc4\x8dnega obdobja sredi 3. tiso\xc4\x8dletja pr. n. \xc5\xa1t., verjetno pa \xc5\xbee v ubaidskem obdobju. Prve dokumentirane omembe mesta so iz obdobja Ur III._NEWLINE_Ko je propadajo\xc4\x8da Tretja urska dinastija zaradi vdora Elamitov na koncu 3. tiso\xc4\x8dletja pr. n. \xc5\xa1t.  dokon\xc4\x8dno propadla, je nastala praznina oblasti, ki so jo zapolnile mestne dr\xc5\xbeave. Zadnji kralj iz Tretje urske dinastije, Ibi-Sin, ni imel niti sredstev niti organizirane vlade, ki bi lahko pregnala elamske vsiljivce. I\xc5\xa1bi-Era, eden od njegovih dr\xc5\xbeavnih uradnikov, se je preselil iz Ura v Isin in se proglasil za isinskega vladarja. Ime enega od let njegovega vladanja pri\xc4\x8da, da je v bitki porazil svojega predhodnika Ibi-Sina._NEWLINE_I\xc5\xa1bi-Era je kljub temu, da ni pripadal Tretji urski dinastiji, posku\xc5\xa1al nadaljevati njen  bli\xc5\xa1\xc4\x8d, zelo verjetno z legalizacijo svoje oblasti. Pri \xc5\xa1irjenju dr\xc5\xbeave ni imel prave sre\xc4\x8de, ker so v tem \xc4\x8dasu nastale in se okrepile tudi druge mestne dr\xc5\xbeave. Pomembni sredi\xc5\xa1\xc4\x8di sta postali E\xc5\xa1nuna in A\xc5\xa1ur. Kljub temu mu  je uspelo iz urske regije pregnati Elamite, s \xc4\x8dimer je Isinska dinastija raz\xc5\xa1irila svojo oblast na pomembna mesta Ur, Uruk in pomembno duhovno sredi\xc5\xa1\xc4\x8de Nipur._NEWLINE_Izkopani ostanki velikih zgradb in templjev dokazujejo, da je Isin cvetel ve\xc4\x8d kot sto let.   Ohranilo se je tudi veliko kraljevih odlokov in zakonov iz tega obdobja. Centralizirana politi\xc4\x8dna struktura iz Tretje urske dinastije se je ve\xc4\x8dinoma ohranila, samo da so guvernerje in druge lokalne uradnike imenovali isinski vladarji. Glavni vir dr\xc5\xbeavnih dohodkov so ostale donosne trgovske poti proti Perzijskemu zalivu._NEWLINE_Dogodki, ki so povzro\xc4\x8dili razpad isinske dr\xc5\xbeave, so ve\xc4\x8dinoma neznani. Rekonstruirani odlomki zapisov ka\xc5\xbeejo, da je velik problem predstavljal dostop do vodnih virov. Isin je doletel tudi notranji prevrat, v katerem  je lar\xc5\xa1ki guverner Gungunum zasedel Ur. Ur je bil glavno sredi\xc5\xa1\xc4\x8de trgovine v Perzijskem zalivu, zato je njegova zasedba mo\xc4\x8dno oslabila isinske dr\xc5\xbeavne finance. Dostop do vodnih kanalov sta posku\xc5\xa1ala odrezati tudi Gumgunumova naslednika Abisare in Sumuel (okoli 1905-1894 pr. n. \xc5\xa1t.), ki sta svoje kanale preusmerila v Larso. Isin je nato izgubil \xc5\xa1e Nipur in se ni nikoli ve\xc4\x8d opomogel. Okoli leta 1860 pr. n. \xc5\xa1t. je isinski prestol zasegel outsider Enlil-bani in kon\xc4\x8dal skoraj 150 let trajajo\xc4\x8do vladavino I\xc5\xa1bi-Erine dinastije._NEWLINE_\xc4\x8ceprav je bil politi\xc4\x8dno in gospodarsko \xc5\xa1ibak, je Isin ostal neodvisen od Larse najmanj naslednjih \xc5\xa1tirideset let. Svojo neodvisnost je izgubil pod lar\xc5\xa1kim kraljem Rim-Sinom I. (1758-1699 pr. n. \xc5\xa1t.)._NEWLINE_Med vladanjem  Prve babilonske dinastije, ki je pri\xc5\xa1la na oblast v zgodnjem 2. tiso\xc4\x8dletju pr. n. \xc5\xa1t. in zasedla Larso, so se v Isinu spet za\xc4\x8dele obse\xc5\xbene gradnje. Po podatkih na odkritih tablicah se je razcvet kon\xc4\x8dal pribli\xc5\xbeno v 27. letu vladanja Hamurabijevega sina Samsu-ilune._NEWLINE_Gradnje v Isinu so nadaljevali Kasiti po zasedbi Babilona leta 1531 pr. n. \xc5\xa1t.. Zadnje pomembno zgodovinsko obdobje je bila vladavina Druge isinske dinastije na koncu 2. tiso\xc4\x8dletja pr. n. \xc5\xa1t., predvsem pod kraljem Adad-apla-idino.\n_START_SECTION_\nKultura in knji\xc5\xbeevnost\n_START_PARAGRAPH_\nMesto je le\xc5\xbealo ob prekopu Isinitum, delu vodnih poti, ki so povezovale mezopotamska mesta.  Mestno zavetno bo\xc5\xbeanstvo je bila boginja zdravilstva Nintinuga (Gula). Isinski kralj Enlil-bani je razen Gulinega templja E-ni-dub-bi, zgradil tudi Sudov tempelj E-dim-gal-na, Ninisinin tempelj E-ur-gi-ra in tempelj boga Ninbgala._NEWLINE_Kralj I\xc5\xa1bi-Era je ohranil veliko kultnih obi\xc4\x8dajev, ki so cveteli v preteklem urskem obdobju. Nadaljeval je na primer vsakoletni obred svete poroke  med izbrano sve\xc4\x8denico v vlogi boginje Inane in kralja v vlogi boga in imel z njo v\xc4\x8dasih tudi javen spolni odnos. Poroka naj bi okrepila kraljeve vezi z bogovi in prinesla stabilnost in blaginjo v celo dr\xc5\xbeavo. Isinski kralji so prakticirali tudi imenovanje svojih h\xc4\x8dera za uradne sve\xc4\x8denice urskega boga lune._NEWLINE_Knji\xc5\xbeevnost je na za\xc4\x8detku dinastije nadaljevala tradicije urske knji\xc5\xbeevnosti. Pisanje kraljevih himn, ki se je za\xc4\x8delo v preteklem tiso\xc4\x8dletju, so se nadaljevalo. V isinskem obdobju je bilo za razli\xc4\x8dne vladarje napisanih mnogo himn, ki so bile po tematiki, zgradbi in jeziku podobne urskim. Himne so bile v\xc4\x8dasih napisane v prvi osebi in predstavljale kraljevo sporo\xc4\x8dilo, druge pa so bile pro\xc5\xa1nje podlo\xc5\xbenikov, namenjene u\xc5\xa1esom (v\xc4\x8dasih tudi \xc5\xbee pokojnih) kraljev._NEWLINE_V tem obdobju je bila sestavljen kon\xc4\x8dni Seznam sumerskih kraljev, ki je uporabil veliko mnogo starej\xc5\xa1ih virov. Pisanje seznama je verjetno vodila sama Isinska dinastija, ki je \xc5\xbeelela s povezavami s starej\xc5\xa1imi, tudi legendarnimi vladarji, utrditi svojo legitimnost in ugled med podlo\xc5\xbeniki.'